《次韵正纪见贻之什》
宋代·郭印

解绂归来旋葺居，身安环堵不求馀。
粗羹粝饭偏知味，谈话寒灯胜读书。
情窦欲开先自窒，心田已净弗须锄。
亲朋有酒且呼唤，万事何妨一破除。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。